**Уҡыусыларҙыңүҙ аллы фекерләү һәләтен үҫтереү**

Ишбулатова Миләүшә Ширғәли ҡыҙы,

башҡорт теле һәм әҙәбиәте уҡытыусыһы

Иҫке Собханғол – 2017

Хәҙерге ваҡытта бигерәк тә йәштәрҙең телмәрендә тупаҫ,насар яңғыраған һүҙҙәрҙең күп булыуы, сит һүҙҙәрҙең урынһыҙҡулланылыуы, шыма булмауы уҡыусыларҙың бәйләнешле , камил, шыма телмәрен үҫтереүҙе, йәғни, уҡыусыларының телмәр компетентлылығынүҫтереүҙе, яҙма һәм һөйләү телмәренә талапты көсәйтеүҙе, был йүнәлештә эште һығылмалы һәм индивидуаль алып барыуҙы һорай. Ошоларҙы иҫәпкә алып, мин үҙемә түбәндәге бурыстарҙы ҡуйҙым:

· Уыусыларҙы башҡорт әҙәби телендә һөйләгәнде, уҡығанды аңларға өйрәтеү, телмәр үҫтереү;

· башҡорт теленә, әҙәбиәтенә, мәҙәниәтенә һөйөү, хөрмәт тәрбиәләү;

· уҡыусыларҙың башҡорт теле дәрестәрендә телмәр компетентлылығын үҫтереү юлдарын асыҡлау, үҫешен тәьмин итергә йүнәлтелгән дидактик материал туплау һәм системалаштырыу.

· һәр уҡыусыға телде практик үҙләштереүгә шарттар тыуҙырыу.

· ғилми-методик әҙәбиәтте өйрәнеп, башҡорт теле дәрестәрендә ҡулланылыусы инновацион технологияларҙы асыҡлау.

· уҡыусының танып белеү эшмәкәрлеген әүҙемләштереү, теоретик нигеҙҙәрен билдәләү, ҡулланыу юлдарын күрһәтеү.

-әҙәбиәт һәм сәнғәтебеҙ үҫеше аша уҡыусыларҙың танып белеү һәләтлектәрен үҫтереү.

-уҡыусыларҙың үҙ аллы белем алыуына, әҙәби китап уҡыуына, уҡылғанды баһалай белеүенә булышлыҡ итеү һәм ижади эшмәкәрлектәрен әүҙемләштереү.

-Йәмғиәт алдында яуаплылыҡ тойған һәм рухи яҡтан ныҡлы булған интеллектуаль шәхес тәрбиәләү.

Башҡорт телен, әҙәбиәтен өйрәнеү нигеҙендә телмәр компетентлылығын үҫтереүҙе эшемдә үҙ маҡсатымитеп ҡуйғанмын.

Мин уҡыусыларҙы ҡыҙыҡтырыу өсөн, яңы технологиялар ҡулланырға булдым. Ә әсә - атайҙары ҡыҙыҡтырыу өсөн, уларҙың иң ҡәҙерле балаларының һәләттәрен күрһәтеп ҡыуандырыу сараһын отошло тип һанайым.

Әгәр яңы федераль белем биреү стандартына таянып уҡытыуҙы башҡа предметтар менән бәйләп, төрлө шәхсән, регулятив (көйләү), текст менән эшләү, коммуникатив (аралашыу), танып-белеү ғәмәлдәрен ҡулланып, балаларҙың физиологик үҫешенә таянып, яңы технологиялар ҡулланып эшләгәндә көткән һөҙәмтәләрем минең түбәндәгеләр:

1.Башҡорт телен һөйөүселәр, теләп өйрәнеүселәр бермә – бер артыр.

2. Телмәр компетентлылығы формалашыр.

3. Уҡыусының үҙ аллы фекерләү һәләте үҫер.

4. Башҡорт телен өйрәнеүгә ҡыҙыҡһыныуҙары, ихтирамдары артыр.

5. Уҡыусылар башҡорт телендә дөрөҫ, матур һөйләшергә өйрәнер.

6. Башҡорт теле дәрестәре күпкә ҡыҙығыраҡ һәм фәһемлерәк үтер.

Телмәр үҫтереүҙә түбәндәге педагогик принциптарҙы иҫәпкә алып: күсәгилешлелек, дауамсанлыҡ, күргәҙмәлелек, тормош менән бәйләнеш, ябайҙан- ҡатмарлыға, әүҙемлекте арттырырлыҡ итеп ҡороу өсөн инновацион технологиялар файҙаланыу.

Төрлө күренекле педагогик хеҙмәткәрҙәрҙең фәһемле фекерҙәренә таянып эҙләнеү, тикшереү эше алып барылды. Мәҫәлән: «Мин балалар ойошмаһы уйын менән байытылырға тейеш тип иҫбат итәм, тип яҙған А.С. Макаренко.- Хәтерҙән сығармағыҙ, беҙ, бөтәһенән элек, уйынға ҙур ихтияжы булған баланың айырым бер үҫеш осоро тураһында һүҙ йөрөтәбеҙ.Ул ихтияжды ҡәнәғәтләндерергә кәрәк. Бала ни тиклемматуруйнаһа, шундайитепматурэшләйәсәктә…»

Балаларҙың тырышып уҡыуында ҡыҙыҡһыныу төп урында тора. Әлбиттә , быға тәбиғи һәләт тә сәбәпсе. Шулай ҙа һәләтте асыу өсөн тейешле шарттар булдырыу әһәмиәткә эйә. Билдәле педагог Л.Г.Занков: “Һәр яҡлы үҫешкә, рухи байлыҡҡа көсләп өлгәштереп булмай. Кеше үҙе ынтылырға тейеш», - ти. Ә белемгә, яңылыҡҡа бала ҡыҙыҡһыныу булғанда ғына ынтыла. Балаларҙың киләсәктә фекерләү үҙ аллылығы, теоретик материалды практика менән бәйләй алыуы һәм алған белемен яңы шарттарҙа файҙалана белеүе уларҙың башҡорт теле һәм әҙәбиәте дәрестәрен ни ҡәҙәре аңлы, мауығып, ижади һәм теләк менән өйрәнеүенә бәйле. Танып белеүгә ҡыҙыҡһыныу иғтибарҙы, ихтиярҙы, хәтерҙе, аҡыл эшмәкәрлеген, ижадты активлаштыра, яңы материалды тиҙерәк һәм еңелерәк иҫтә ҡалдырырға булышлыҡ итә. Балаларҙың эшләү һәләте лә арта.

Уҡыусылар дәрескә теләк менән килһен өсөн, унда һоҡланыу, үҙе ирешкән “асыш” һөҙөмтәһе менән ҡәнәғәтләнеү тойғолары уятырлыҡ эш төрҙәре, төрлө алымдар ҡулланыу предметҡа ҡарата ҡыҙыҡһыныу уятасаҡ. Теләп башҡарылған, күңелгә ятышлы эш кенә иҫтә ҡала, баланың һәләтен, аңын үҫтерә. Әгәр материалды үҙләштереү ауыр, ялҡытҡыс, бер төрлө икән, уҡыусының күңеле һыуына, активлығы ла кәмей һәм телде өйрәнергә булған теләге бөтөнләй һүнергә мөмкин. Шуға күрә уҡытыусы яңы ысулдар, эш алымдары ҡулланғанда ғына балалар ҙа ижади фекер йөрөтә аласаҡ, үҙҙәрен “асыш яһаусы”, “уйлап табыусы” итеп тоясаҡ.

Һәр уҡытыусы ошо маҡсатта үҙенең дәрестәрен яҡшы сифатлы, һөҙөмтәле итеп үткәрергә, төрлө методик алымдарҙы файҙаланырға, уҡыусыларға төплө белем бирергә тырыша.. Мин дә уҡыусыларҙың уйлау һәләтен үҫтереү өҫтөндә эшләү өсөн **“*Уҡыусыларҙың үҙ аллы фекерләү һәләтен үҫтереү*”** тигән методик тема алдым…

Мин, Ишбулатова Миләүшә Ширғәли ғыҙы 2001 йылдан башлап башҡорт теле уҡытыусыһы булып эшләйем.

Ҡыҙыҡһындырыу принцибынан сығып, дәрестә һәр баланың әүҙем ҡатнашыуына ирешеп була.Бының өсөн төрлө алымдарҙы ҡулланырға мөмкин.Мәҫәлән, күнегеүҙәр аша ла баланың үҙаллылығын, ижади һәм күркәм фекер йөрөтөү һәләтен үҫтереп була.Дәреслектәге күнегеүҙәрҙең күберәк үҫтереүле биремдәренә иғтибар итеү мөһим.Бер үк күнегеүҙе бер нисә вариантта эшләп була.Тәүҙә биремдәгесә башҡарырға мөмкин.Уҡыусыларҙың әүҙемлеген арттырыу өсөн,шул уҡ күнегеүҙән сығып,тәрбиәүи әңгәмә үткәрергә,хикәйә төҙөргә,шиғыр яҙып ҡарарға,күп мәғәнәле бер нисә һүҙен алып төрлө һөйләмдәр төҙөргә мөмкин.

Башҡорт теле һәм әҙәбиәте дәрестәрендә яңы теманы аңлатҡандан һуң, йыш ҡына уҡыусыларҙың үҙ аллы фекерләү һәләтен үҫтереүгә ҙур урын бүләм.Балаға ихлас, эскерһеҙ ҡараш кәрәк.Уға үҙ тиңең күреп өндәшеү мөһим.Дәрестәге һәр эштә лә уға таянырға,һәр эшкә уны ылыҡтырырға тырышыу зарур.Ҡыҙыҡтырыу принцибынан сығып,дәрестә һәр баланың әүҙем ҡатнашыуына ирешеп була.Бының өсөн төрлө алымдарҙы ҡулланырға мөмкин.Мәҫәлән, күнегеүҙәр аша ла баланың үҙаллылығын,ижади һәм күркәм фекер йөрөтөү һәләтен үҫтереп була.Дәреслектәге күнегеүҙәрҙең күберәк үҫтереүле биремдәренә иғтибар итеү мөһим.Бер үк күнегеүҙе бер нисә вариантта эшләп була.Тәүҙә биремдәгесә башҡарырға мөмкин.Уҡыусыларҙың әүҙемлеген арттырыу өсөн,шул уҡ күнегеүҙән сығып,тәрбиәүи әңгәмә үткәрергә, хикәйә төҙөргә,шиғыр яҙып ҡарарға,күп мәғәнәле бер нисә һүҙен алып төрлө һөйләмдәр төҙөргә мөмкин.

Шулай итеп,уҡыусылар дәрестә йә мөхәррир,йә шағир,йә яҙыусы,хатта хыялланыусы ла булып китәләр.

Үҙ аллы фекерләү һәләтен үҫтереү –ул шиғыр төҙөү,инша йәки нәҫер яҙыу,һөйләмдәр уйлау ғына түгел, уны һәр бер эштән, мәҫәлән, мәҡәлдәрҙән дә сығып, үҫтереп була.

Шулай уҡ фекерләү һәләтен бер һүҙҙән дә ойоштороп була.

Бөгөн ҡыштың 2-се көнө генә булһа ла, тәбиғәткә шундай матур, сафлыҡ бөркөп ҡыш килде. “Ҡыш” һүҙен алып,ошо һүҙгә генә тағы ла матур тапалмаған һүҙҙәр уйларға мөмкин. Мәҫәлән, нағыш, ҡар бөртөктәре, боҙбармаҡтар, һырынты, биҙәктәр һ.б. Ошо һүҙҙәрҙән һүҙбәйләнештәрбң төҙөү (һалҡын ҡыш, ҡышҡы урман, тәҙрәләге нағыш һ.б.) Артабан һөйләмдәр уйлатыу (Ер өҫтөнә сафлыҡ бөркөп тағы ла ҡыш килде.)

Ошолайтып, үҙ аллы фекерләү һәләте аша уҡыусыларҙың яҙған эштәре ”Йәйғор”, “Таң”, “Аманат”, “Йәншишмә”, “Йәшлек” гәзит-журналдарын биттәрендә сағылып тора. Иншалар, шиғырҙар район, республика кимәлендә үткән бәйгеләрҙә алдынғы урындар алып тора.

   Мәктәптә әсә теле уҡытыуҙың иң мөһим бурыстарының береһе – уҡыусыларҙың әҙәби тел культураһын практик үҙләштереүгә ирешеү.

      Кеше һөйләү телмәренә теле асылғандан уҡ өйрәнә башлай.  Баланы бәләкәйҙән тирә- яҡты күҙәтергә, күргәндәре тураһында һөйләргә, предметтарҙың, хәл-ваҡиғаларҙың үҙ-ара бәйләнешен таба белергә өйрәтеү зарур. Бөйөк рус педагогы К.Д. Ушинский билдәләүенсә, баланы телгә һәләтен арттырырға теләйбеҙ икән, башта уның фекер йөрөтөү һәләтен үҫтерергә кәрәк. Ысынлап та,тел фекергә, фекерләү телгә бәйләнгән. Дөрөҫ һәм матур итеп һөйләнгән кешене тыңлауы рәхәт, ә һөйләү телмәре үҫешкән кеше үҙ фекерҙәрен аныҡ, йыйнаҡ, матур һәм оҫта итеп яҙа  белә. Шуға күрә мәктәптә әсә телен уҡытҡанда һөйләү һәм яҙыу телмәрен үҫтереү күнекмәләрен бергә алып барырға кәрәк.

  Уҡыусының телмәрен үҫтереү һәм камиллаштырыу өсөн әҙәбиәт дәрестәренең мөмкинлектәре ифрат ҙур. Беҙ балаларҙы телдән дә, яҙма формала ла үҙ фекерен аңланышлы, йөкмәткеле, логик эҙмә –эҙлекле, тасуири итеп бирә белергә өйрәтергә тейешбеҙ. Әлегәсә мәктәптә әҙәбиәттең бер үҙенсәлегенә – уҡыу предметы һәм фән булараҡҡаралыуына нығыраҡ баҫым яһаныҡ, уҡыусыларҙың ижади һәләттәрен үҫтереүгә иғтибар етенкерәмәне. Яҙма эштәр иһә күберәк контроль характерҙа булып, уҡыусыларҙың грамматик белемдәрен тикшереүгә ҡайтып ҡалды. Әҙәби һөйләп сығыу күҙгә ташланды, ә күренештәргә, ваҡиғаларға, геройҙарға үҙҡарашыңды, баһаңды белдереү булманы тиерлек. Дәрестәрҙә уҡыу һәм әҫәрҙең эстәлеген һөйләү өҫтөнлөк  алды.

       Мәктәптәрҙә үткәрелгән һәр дәрес уҡыусыларҙың бәйләнешле телмәрен үҫтерергә йүнәтелгән булырға тейеш. Һөйләү телмәрен үҫтереү – баланын үҙен уратып алған тәбиғәтте, тормошто күҙәткәндә, уҡығанда барлыҡҡа килгән фекерен, уйын сағылдырыу өсөн кәрәк булған һүҙҙәрҙе табырға һәм ҡулланырға ,  һүҙҙәрҙән һөйләм һәм бәйләнешле телмәр төҙөп, аныҡ, тәрән йөкмәткеле итеп әҙәби телдә һөйләп телмәре аша еткерә.

      Педагогик эшмәкәрлек өсөн үҫешкән телмәр күнекмәләренә эйә булыу бик мөһим, әммә уны уңышлы хәл итеү телмәр үҫтереү теорияһына таянып эш иткәндә генә мөмкин.

      Танып белеү һәм фекерләү кеүек мөһим ҡорал булған телмәрҙе камиллаштырмайынса тороп, Һәр яҡлап ныҡлы үҫешкән шәхесте тәрбиәләү мөмкин түгел. Уҡыусыларҙың һөйләү һәм яҙма телмәрен бөтә уҡыу йылдары осоронда системалы рәүештә байытканда ғына телмәр мәҙәниәтен, дөйөм әҙәби үҫешен файҙалы итеп күтәрергә була. Ул бурысты хәл итеү дәрестәрҙә телмәр үҫтереүҙең төп принциптарын иҫкә алғанда ғына мөмкин буласак.Шулай итеп, уҡыусыларҙың телмәр күнекмәләрен үҫтереү һәм уны артабан камиллаштырыу әҙәбиәт дәрестәрендә тормошҡа ашырыла.

 Башҡорт теле һәм әҙәбиәте уҡытыусыһы булып эшләгән саҡта бер нәмәгә ныҡлы инандым: балалар телмәр мәҙәниәтенә әкренләп, оҙаҡ күнекмәләрҙән һуң ғына эйә була. Уҡыусының телмәрен үҫтереүҙә яҙма эштәр башҡарыу мөһим урында тора.  Һәр балала төрлө һәләт йәшеренгән. Шулай булғас, уҡытыусы тарафынан дөрөҫ ойошторолған яҙма эштәр үҙ сиратында ижади шәхес формалаштырыуға булышлыҡ итә. Уҡыусыларҙың телмәрен үҫтереүҙә төрлө эш алымдары ҡулланам. Мәктәптәрҙе тормош менән яҡынайтыу маҡсатында һуңғы йылдарҙа ижади характерҙағы яҙма эштәргә иғтибар көсәйҙе, тип уйлайым.

       Һәр яңы класты алыу менән уҡыусыларҙың һөйләү һәм яҙма телмәренә ҙур иғтибар бүләм , сөнки улар ата – әсәләренең хаталарын ҡабатлаусан: телмәрен рус һәм диалект һүҙҙәре менән боҙа, көн, предмет, класс исемдәрен дә русса атайҙар. Телмәр хаталарын төҙәтеп, дөрөҫ һөйләүҙәрен талап итәм. Яйлап ҡына телгә ҡарата ихтирам, дөрөҫ һөйләшеү ихтыяжын тәрбиәләйем уҡыусыларҙа.

       Бирелгән фекергә, рифмаларға, темаға таянып балалар шиғырҙар, хикәйәләр, әкиәттәр ижад итәләр. Ҡайһы бер уҡыусыларҙың иншалары, мәҡәләләре, шиғырҙары мәктәп гәзите “Йәйғор”, артабан ” Таң “ гәзитендә баҫылып сыҡҡаны бар.

       Район күләмендә үткәрелгән ижади бәйгеләрҙә лә уҡыусыларым уңышлы ҡатнашалар.

Тел - ул быуаттар буйына тупланған рухи хазина, ата – бабаларыбыҙҙан быуындан быуынға күсә килгән изге аманат. Тел – кешеләрҙең аралашыуы өсөн иң кәрәкле ҡорал. Уның ярҙамында беҙ бер – беребеҙ менән аңлашабыҙ, ғилем донъяһына юл ярабыҙ, уй – фекерҙәрҙе уртаҡлашып тормошҡа ашырабыҙ.

Эйе, телһеҙ шәхестең, кешелек йәмғиәтенең, фәндең, техниканың, мәҙәниәттең үҫеше мөмкин түгел. Халҡыбыҙ элек –электән быны яҡшы аңлаған һәм телдең кешелек тормошонда тотҡан урынын юғары баһалаған.

Әсә телендә кеше донъяны, донъя матурлығын аңлай башлай. Уның шул телдә фекерләү культураһы, зауығы формалаша.

Туған тел – халҡыбыҙҙың аҡыл – зиһенен, ғөрөф – ғәҙәттәрен, тормош фәлсәфәһен һәм тәжрибәһен, тарихын, рухи байлығын меңәр йылдар үҙенә һеңдерә килгән икһеҙ – сикһеҙ хөрмәтле хазина ул.Тыуған ил, туған халыҡ, туған тел – иң изге төшөнсәләр.

Һөйләү, яҙыу телмәре күнекмәһе йәмғиәт тормошонда әүҙем ҡатнашыу өсөн генә түгел, мәктәптә уңышлы белем алыу өсөн дә кәрәк. Әгәр ҙә баланың телмәре үҫешмәһә, уның аҡыл үҫеше лә артта ҡала. Уҡыусыны уҡырға, яҙырға, һөй­ләргә өйрәтеүҙә иғтибар, фекерләү һәләте, телмәре әһәмиәтле урын биләй.

Уҡыусыларҙың һөйләү һәм яҙма телмәрен бөтә уҡыу йылдары осоронда системалы рәүештә байытҡанда ғына телмәр мәҙәниәтен, дөйөм әҙәби үҫешен файҙалы итеп күтәрергә була.

Баланың телмәрен үҫтереү — төп бурысым, сөнки һөйләү һәм яҙма телмәр һәр төрлө аҡыл хеҙмәтенең һәм аралашыуҙың нигеҙе булып тора.

Әҙәбиәт дәрестәре уҡыусыларҙы әхлаҡи яҡтан тәрбиәләүҙә, уларҙың үҙаңын формалаштырыуҙа, һәләттәрен, ҡыҙыҡһыныуҙарын һәм ынтылыштарын үҫтереүҙә төп предмет булараҡ сығыш яһай. Ул баланың шәхес булып өлгөрөүендә, тормош юлын, асылын эҙләү һәм аңлауында ҙур роль уйнай.

Был эштәрҙе тормошҡа ашырыуҙа педагог-новатор В.Э. Штейнберг технологияларын эффектлы файҙаланам. Тел һәм әҙәбиәт дәрестәрендә логик моделдәр, схема-проекттар ҡулланып яҡшы һөҙөмтәләргә ирешәм. Шулай уҡ проблемалы ситуациялар булдырыу, ҡаршылыҡлы мәсьәләләрҙе сисеү, уларҙы йәнәш ҡуйып, сағыштырып ҡарау, дөйөмләштереү, бер үк күренешкә педагог, финансист, юрист, башҡа төрлө һөнәр кешеләре күҙлегенән ҡарау яңы материалды яҡшы үҙләштерергә ярҙам итә. Дәрестә проблемалы ситуациялар тыуҙырыу, улар хаҡында фекер алышыу һәм КВН, уйын, сәйәхәт, викторина, конкурс, концерт, зачет кеүек стандарт булмаған дәрес формаларын файҙаланыу уҡыусыларҙың иғтибарын, хәтерен нығыта. “Әкиәт-терапия” дәрестәрендә (тәбиғәттәге аномаль күренештәрҙе аңлатырға тырышыу, хайуандар менән аралашыу) балалар үҙҙәрен иркен тоя, уларҙың ижади һәләтенә, фантазияларына юл асыла.

Хәҙерге заман шарттарында баланың дөйөм рухи мәҙәниәтен үҫтереү, йәмғиәттә үҙ урынын табырға әҙерләүҙә “реклама”, “маркетинг”, “аукцион” кеүек иктисади терминдарҙы аңлауға ҡоролған сюжетлы уйын-дәрестәр уңайлы. Ундай дәрестәрҙә уҡыусылар ҙур аудитория менән аралашырға, идара итергә, дипломатик бәйләнештәр булдырырға, үҙенең фекерҙәрен ҡурҡмай әйтергә өйрәнә.

Өлгәшеү сифаты ниндәй булыуҙа уҡыусының һаулыҡ торошо ла мөһим факторҙарҙың береһе. Бөгөнгө экологияны, ғаиләнең социаль хәлен, уҡыу-уҡытыу программаһының тығыҙ булыуын иҫәпкә алып, балала сәләмәт тормош алып барыуға ынтылыш тәрбиәләйем.

Уҡыусыларҙың яҙма телмәрен, ижади һәләтен үҫтереү өсөн иншалар йыш ҡулланыла. Әҙәби әҫәрҙе анализлағандан һуң яҙылған әкиәт, хикәйәт, хикәйә, көндәлек, иҫтәлек, хат, сәйәхәтнәмә тибындағы иншалар, реферат, докладтар уҡыусының ижад итеүгә ынтылышын тыуҙыра.

Юғары компьютер технологиялары быуатында нәфис әҙәбиәт уҡыуға ынтылыш тәрбиәләү - көнүҙәк мәсьәләләрҙең береһе. Дәрестә генә ҙур әҙәби әҫәрҙе уҡып сығыу мөмкин түгел. Тимәк, әҫәрҙең күп өлөшө менән уҡыусыға үҙаллы - өйҙә танышырға тура килә. Был осраҡта ғаилә менән мәктәп араһында тығыҙ эшмәкәрлек булдырам, уҡыусының үҙаллы уҡыуын күҙәтәм. Китап уҡыуға ынтылыш тәрбиәләүҙә, ҡыҙыҡһыныу уятыуҙа “Китапхана көнө”, «Кем күпме әҫәр уҡыған?» кеүек ярыштарҙың да роле ҙур. Әҙәбиәт дәрестәрендә балаларҙың телмәрен уҫтереү буйынса алып барылған эштәр уларҙың юғары мәҙәниәтле, эрудициялы, рухлы булып формалашыуына йоғонто яһай. Ошо дәрестәрҙә уҡыусылар туған телендә яңғыраған һүҙҙәргә иғтибарлы булырға, матурлыҡҡа һоҡлана белергә өйрәнә, туған тел байлығының серҙәренә төшөнә,халҡының бай рухи хазинаһы менән таныша, яҙма һәм һөйләү телмәрен генә түгел, күңелен дә байыта, баланың лингвокульторологик компетенцияһы формалаша. К.Д. Ушинскийҙың “Һүҙ аша баланы халыҡтың рухи донъяһына, тормошона алып инергә кәрәк” тигән һүҙҙәре бөгөнгө әҙәбиәт дәрестәремдең девизы.

). Һәр дәрес балаларға проблемалы һорау ҡуйыуҙан башлана. Уҡыусы дәрестең төрлө этаптарында ҡуйылған һорауға яуап эҙләргә, үҙе ҡағиҙә сығарып, һығымта яһарға тейеш. Уҡыусы – эҙләнеүсе, тикшереүсе. Төркөмләп эшләү – телмәр мәҙәниәтен үҫтереүҙең отошло алымы. Башҡорт теле дәресендә һәр төркөмгә билдәле бер әҫәрҙәге өҙөк тәҡдим ителә. Мәҫәлән: был хикәйәнең йөкмәткеһенә ниндәй мәҡәл тура килә? Ни өсөн? Миҫалдар менән иҫбатлағыҙ. Һәр уҡыусы үҙенең фекерен әйтә, дөйөм һығымтаға килеп, бер уҡыусы сығыш яһай. Дәрес барышында өлгәшкән уңыштарын билдәләй, сөнки рефлексия дәрестең һөҙөмтәһе булып тора. Телмәр үҫтереү дәрестәрендә филологик фәндәр докторы Р.Аҙнағолов методикаһына таянам. Мәҫәлән: “ Мин ни өсөн көҙгө сыуаҡ көндө яратам?” тигән темаға инша яҙғанда, һәр береһе үҙенсә көҙгө көндө тасуирлайҙар һәм класта уҡыйҙар. Үҙҙәре иптәштәренең һөйләмдәге хатаһын төҙәтәләр, баһа бирәләр.

Дөрөҫ,бәйләнешле телмәр үҫтереүҙә мәктәптә тасуири уҡыу конкурстары, телмәр культураһы менән бәйле булған һәр төрлө ярыштар, викториналар, күргәҙмәләр, олимпиадалар, туған тел аҙналыҡтарын үткәреүҙең дә әһәмиәте бик ҙур. Бындай сараларҙы үткәргәндә төрлө күргәҙмәләр ойоштороу, стендтар эшләү, альбомдар төҙөү,стена гәзиттәре,ҡулъяҙма журналдар сығарыу кеүек эш төрҙәрен башҡарыуға уҡыусыларҙың үҙҙәрен йәлеп итеү ҙә һөҙөмтәһеҙ ҡалмай. Артабан телгә һәм телмәргә ихтирам һәм иғтибар алған уҡыусы,мәктәпте тамлағас та матур итеп яҙырға һәм һөйләшергә ынтыласаҡ.

Һөйләм телен һәм ижади фекерләү һәләтен үҫтереүҙә дәрестәр менән бергә кластан тыш сараларҙы ойоштороу мөһим роль уйнай. Дәрестән тыш эштәрҙә һүҙгә һаҡ ҡараш, һөйләм оҫталығы тәрбиәләү йүнәлешендә лә даими эш алып барам. Кисәләр ойоштороу үҙенең ыңғай һөҙөмтәләрен бирә. Был саралар уҡыусыларҙа белем һәм фәнгә ҡарата ҡыҙыҡһыныу уята, балаларҙың ижади фекерләү һәләтен үҫтерә, киң күҙаллау булдырыуға ярҙам итә .

Телебеҙгә мөхәббәт тәрбиәләү, халҡыбыҙҙың ғөрөф –ғәҙәттәре, йола-байрамдары менән таныштырыу, тасуири уҡыу күнекмәләре үҫтереү һәм, иң әһәмиәтлеһе, аралаша белергә өйрәтеү маҡсатынан ойошторолған башҡорт теле һәм әҙәбиәте аҙналығы ҙур әһәмиәткә эйә. Ул тантаналы, күтәренке шарттарҙа байрамса үткәрелә. Аҙналыҡ башланыр алдынан, мәктәп залы иғтибарҙы йәлеп итерлек белдереү, башҡорт яҙыусыларының тормош һәм ижадын сағылдырған таблица-плакаттар, төрлө башватҡыстар, ребус, кроссвордтар менән биҙәлә. Күрһәтмә йыһаздың күп һәм төрлө булыуы уҡыусыларҙы әлеге сара менән ҡыҙыҡһындырыуҙа һәм уларҙың төрлө сараларҙа актив ҡатнашыуҙарына ирешеүҙә ярҙам итә. Тәүге көндән һуңғыһына ҡәҙәр, башҡорт көйҙәре һәм йырҙары яңғырап тора, башҡорт халҡының йырлы-бейеүле уйындары уйнала.

Башланғыс класс уҡыусылары тамашасыларға сәхнәләштерелгән әкиәт тәҡдим итә. Әкиәттәрҙе башҡорт телендә күрһәтәбеҙ.Әкиәттәрҙе сәхнәләштереп күрһәтеү - әҙәби тел нормаларын үҙләштереүҙә ысын күргәҙмә материал. Драмалаштырылған уйындарҙа персонаж исеменән һөйләү хәтер һәләтен яҡшырта, аҡылды камиллаштыра,телмәрҙе үҫтерә, сәнғәтлеккә ирешеүҙә мөһим сара булып тора. Һәр йыл һайын беҙ, уҡыусылар менән Туған телдәр көнөнә бағышлап “Тел – күңел көҙгөһө” тигән гәзит сығарабыҙ, “Туған телем – наҙлы гөлөм” тип аталған кисә үткәрәбеҙ. Маҡсатыбыҙ -уҡыусыларҙың телмәрен үҫтереү,туған телгә мөхәббәт тәрбиәләү. Иң беренсе эш итеп, аҙналыҡты үткәреүгә барлыҡ балаларҙы йәлеп итәбеҙ. Һөйләй белгәне һөйләһен, йырлай белгәне йырлаһын, бейеһен...

Әсәйҙәр көнөнә бағышлап ойошторолған шиғырҙар ижад итеү конкурсына ла уҡыусылар теләп ҡатнашалар.Уҡыусыларҙа үҙҙәренең ижади һәләтен һынап ҡарау мөмкинлеге тыуа. Әсәйҙәр тураһында матур – матур хикәйәләр, инша ижад итәләр. Бөйөк шағирҙарыбыҙ Р.Ғарипов, Н.Нәжми, Ш. Бабич, әҙәбиәтебеҙҙәң йөҙөк ҡаштары булған яҙыусыларыбыҙ, шағирҙарыбыҙ, драматургтарыбыҙҙың юбилейҙарын ҙурлап билдәләп үтәбеҙ.

Яҙ еткәс үткәрелә торған “Әсәйҙәр байрамы”, “Туған көн”, “Ҡар һыуына барыу йолаһы” байрамдары ла ҙур ойошҡанлыҡ менән үтә. “Урал Батыр” эпосын сәхнәләштереү – оло байрам. Бындай саралар аша балаларҙа атай- әсәйгә, тыуған илгә хөрмәт тәрбиәләйем, уларҙың ижадҡа ҡыҙыҡһыныуҙарын арттырам, бәйләнешле телмәрен үҫтерергә ынтылам.

Район гәзитебеҙ “Таң” менән тығыҙ бәйләнештә торабыҙ.

Фекерләү технологияһы менән эшләгәндә уҡытыусы төп мәғлүмәт биреүсе булыуҙан туҡтай һәм технологияның алымдарын ҡулланып, уҡыуҙы белмәүҙән белеүгә этәрә - уртаҡ һәм ҡыҙыҡлы эҙләнешкә алып бара. Технологияның яңылығы шулай уҡ уның дәрестәрҙә ҡулланылған педагогик табыштарында - алымдарында. **(**Айырым ҡумталарҙа (темаға ҡағылышлы) укыусыларҙың эштәрен ҡарарға мөмкин**)**

Быйылғы уҡыу йылында проект буйынса эксперименталь эш башланды. Проекттың яңылығы шунда: фекерләү технологияһы алымдарын ҡулланыу информацион-коммуникатив технологияны ҡулланыу менән ҡушып алып барыла. Сөнки бөгөнгө заманда компьютер – баланың донъяны танып белеүҙең иң тәбиғи сараһы булып тора. Уҡыусының компьютер менән аралаша белеүен файҙалы яҡҡа борорға кәрәк. Компьютер уҡыусыларҙа ҡыҙыҡһыныу тыуҙыра, уларҙы ла бергәләп эшләүгә йәлеп итергә мөмкинлек бирә, һүлпән өлгәшкән уҡыусыларҙы активлаштыра. Айырыуса компьютер уҫҡыусыларҙың үҙ аллы эшен ойоштороу өсөн уңайлы, сөнки әҙерлеге төрлө булған уҡыусыларға артабан үҫергә мөмкинселек бирә.

Проект ғәмәлгә индерелде.

1).Фекерләү һәләтен үҫтереү буйынса төрлө алымдар ҡулланып, дәрестәр үткәрә башланым. Дәрестең беренсе этабында “Идеялар кәрзине”, кластер, “Буталған логик сылбыр”, “Фараздар ағасы”, “Дөрөҫ һәм дөрөҫ булмаған фекерҙәр” кеүек алымдар ҡулланыла. Икенсе этапта туҡтап уҡыу, “Йыуан һәм йоҡа һорауҙар”, “Инсерт” кеүек алымдар отошло. Өсөнсө этапта иһә эссе, синквейн, диаманта, “Түңәрәк буйлап хат”, “Һөйләмде тамамла”, кроссворд, “Хат яҙ” кеүек алымдар ҡулланыла. Бернисәһетураһындаәйтепкиткемкилә.

Дәресте “Дөрөҫ һәм дөрөҫ булмаған раҫлауҙан” башлау отошло. Уҡыусы уҡытыусының өйрәнелмәгән әҫәр буйынса тәҡдим иткән раҫлауҙарынан үҙҙәренең фекере буйынса “тап килгән раҫлауҙы” һайлай, үҙҙәренең фекерен дәлилләй. Тема менән танышҡандан һуң, раҫлауҙарға кире ҡайтыла һәм уҡыусылар үҙҙәренең дөрөҫ-дөрөҫ түгеллеген дәрестә алған белеме менән иҫбатлай.

Йомғаҡлау этабында “Эйе-юҡ” алымын ҡулланам. Был алым йомғаҡлау дәрестәрендә уңайлы. Уҡыусының белем кимәлен тикшереү, фекерләүен үҫтереү маҡсатында ҡулланыла. Лабиринттағы дөрөҫ юлды табып, финишҡа тиҙерәк еткән уҡыусыға дәрестә өҫтәп бер балл ҡуйыла. Был эш уҡыусыларҙың ҡыҙыҡһыныуын арттыра, мотивация булдыра. Был эште уҡыусыларға өй эше итеп биреү ҙә уңайлы. Бер-береһенә әҙерләп килтергән эштәре буйынса бер-береһенең яуаптарын һуңынан үҙҙәре баһалай.

Уҡыусыларҙы өйрәнелгән әҫәр тураһында уйланырға, уны аңларға “Тар һәм киң һорауҙар” алымы өйрәтә. Был алым уҡыусының белемен диагностикалау алымы ла була, сөнки һорауға яуап биреү тексты белеүҙе, анализлай алыуҙы күрһәтә. Бындай һорауҙарҙы уҡыусылар үҙҙәре лә төҙөп бер-береһенә бирә. Был эш парлап та, индивидуаль һәм төркөмдә лә башҡарыла. Һуңынан уҡыусылар иң ҡыҙыҡлы, иң ауыр, иң яҡшы һорау биреүсене билдәләйҙәр. Бындай эш балаларға бик оҡшай.

Дәрестә “Үҙ-ара һорау алыу” алымы бик отошло. Был эш йомғаҡлау этабында, зачет ваҡытында үткәрелә. Уҡыусылар парлап бер-береһенән тема буйынса һорау ала йәки бер тема буйынса иптәшенә һөйләй. Был алым шулай уҡ һүлпән өлгәшеүселәр менән эш өсөн уңайлы. Ундай уҡыусылар уҡытыусыға ҡарағанда класташына яҡшыраҡ һөйләй, яңылышлыҡтан ҡурҡып, ҡаушап ҡалмай, үҙен иркен тота. Уҡыусылар бер-береһен тыңларға, хатаны дөрөҫләргә, объектив булырға өйрәнә.

Юғары класта тағы бер эш төрө тәҡдим итәм. Мәҫәлән, Н.Нәжми тормошон һәм ижадын өйрәнгәндә, ҡыҙыҡһындырыу стадияһында уның һүҙҙәренә яҙылған йыр тыңлатам. Һуңынан уҡыусылар уның тураһында мәғлүмәт бирә торған сығанаҡтарҙы билдәләйҙәр: шиғыр, поэмалар, автобиография, замандаштарының иҫтәлектәре, ғилми әҙәбиәт. Артабан беҙ белергә теләгән һорауҙар теҙмәһен билдәләйбеҙ:

-Ниндәй ғаиләлә тәрбиәләнгән? Ата-әсәһе кем булған? Ҡайҙарҙа белем алған? һ.б.

Ҡабул итеү стадияһында уҡыусылар төрлө сығанаҡтарҙан яуап эҙләйҙәр. Һуңынан алған белемдәрен иптәштәренә еткерәләр һәм тема буйынса кластер төҙөп, материалды йомғаҡлайҙар. Рефлексия стадияһында “Биографиянан ниндәй факт хәтерегеҙҙә ҡалды? Ниндәй һүҙҙәрен хәтерегеҙҙә ҡалдырғығыҙ килә?”тигән һорауға яуап алам. Дәрес һуңында тағы ла йыр тыңлана. Өйгә ҡалған һорауҙарға яуап табырға, шиғырҙарының тема, проблемаһын билдәләп килергә, оҡшаған шиғырын тасуири уҡырға әҙерләнергә ҡушыла.

Фекерләү һәләтенең үҫеү кимәле уҡыусының һорау ҡуя алыу һәм мәғлүмәт менән эшләй алыу кимәле буйынса билдәләнә. Ә логик фекер үҫеше уҡыусының йомғаҡлай, анализлай алыуы һәм сәбәп - һөҙөмтә бәйләнешен таба алыуы аша тикшерелә.

Тел – фекерләүҙең туранан – тура ысынбарлығы. Кеше үҙенең фекерен тел ярҙамында белдерә. Телдең төп функцияһы ла шунан сығып асыҡлана, ул кешенең аралашыу, фекер алышыу, аңлашыу ҡоралы.Мәктәптә компетентлылыҡ өҫтөндә системалы, планлы, дауамлы эштәр кәрәк. “Компетентлылыҡ” төшөнсәһен асыҡлап киттем. Компьютер ҡулланып презентациялар, проекттар,ғилми конференциялар үткәреү бик отошло булыуын асыҡланым. Телмәр компетентлығын үҫтереүҙә яңы технологиялар ҡулланып эшләүҙәң отошло булыуын аңланым. Телмәр компетентлығы үҫеше һәр бер эш төрөнә бәйле. Телмәр компетентлығы үҫешкән кеше бер ҡайҙа ла юғалып ҡалмаҫ, һәр саҡ төрлө ҡатмарлы тормош һынауҙарына бирешмәҫ. Аҡыллы, үткер ,үҙенең ҡарашы булған шәхес булып үҫер .Аңлап йүгерек уҡый, дөрөҫ һәм тиҙ яҙа белгәндә генә балала һөҙөмтәле белем –тәрбиә алыу нигеҙе һалына. Быны иҫтән сығармаҫҡа кәрәк. Шул уҡ ваҡытта иҫтән сыгармаҫҡа тейешле тагы бер нәмә – һәр бер бала тәбиғәт тыуҙырған зат. Үҫә барған һайын баланың эш-хәрәкәтендә айырым бер теләк-ынтылыштар, мауығыуҙар, ҡыҙыҡһыныуҙар асыҡлана башлай. Был ваҡытта беҙ,педагогтар, ярҙамға килергә тейешбеҙ. Баланың һөйләм теле бай булыу - дөйөм интеллектуаль үҫешенең бер өлөшө.

Дәрестәрҙә телмәр үҫтереү өсөн мөмкинлектәр күп һәм төрлө. Тик уны һәр бер уҡытыусы үҙенсә башҡара һәм яҡшы һөҙөмтәләргә ирешергә ынтыла. Ғалимдарыбыҙ А.А. Леонтьев һәм И.А. Зимина, методистарыбыҙ Ғ.Ибраһимов, К. 3. Закирйәнов, Р.Аҙнағолов, З.М. Ғәбитова, Ҡ. Мортазиндарҙың бәйләнешле телмәр үҫтереү тураһындағы хеҙмәттәре бар. Был эшемдең яҙғанда мин З.М. Ғәбитова, К. 3. Закирйәнов, Р.Аҙнағоловтарҙың эш – тәжрибәләренә таяндым. Уларҙың уҡытыу алымдарын мин үҙ эшемдә ҡулланыуымды дауам итермен. Күпмелер дәрәжәлә уңыштарға ирештем, тип уйлайым.

-уҡыусыларымдың башҡорт теле һәм әҙәбиәте фәненә ҡарата ҡыҙыкһыныуҙары үҫте: улар араһында башҡорт телендә китап уҡыусылар күбәйҙе,ваҡытлы матбуғат менән ҡыҙыкһыныусылар артты;

-дәрестә, дәрестән тыш сараларҙа актив ҡатнашалар,үҙ эштәренә баһа бирә беләләр, әҙәби тел нормаларына ярашлы һөйләшәләр;

-яҙма эштәрҙә дөрөҫ яҙыу күнекмәләрен нығыталар;

-уҡыусыларҙың ижади фекерләү һәләт , тел байлығы үҫә: матур- матур шиғырҙар, иншалар ижад итәләр, уларҙың эштәре матбуғатта баҫтырыла;

-мәктәп, район, республика кимәлендә үткәрелгән конкурстарҙа, олимпиадаларҙа уңыштар яулайҙар. ( Ҡушымтала ).

Уҡыусыларҙың һөйләм күнекмәләре үҫтереүҙең әһәмиәтен яҡшы аңлаған хәлдә, был мөһим проблемаға мин башланғыс кластан уҡ иғтибар итәм. Һуңғы йылдарҙа “ Башҡорт теле һәм әҙәбиәте дәрестәрендә уҡыусыларҙың телмәрен үҫтереү” проблемаһын методик темам итеп һайлау ҙа шуға бер миҫал. Методик темам буйынса эҙлекле эш алып барыу өсөн маҡсат – бурыстарҙы билдәләнем. Улар түбәндәгеләр:

**1.Телмәр йөкмәткеле булырға тейеш.** Башланғыс класс уҡыусылары бер предметҡа ҡарап, бөтенләй башҡа әйбер тураһында һөйләп китергә яраталар, үҙҙәре лә һиҙмәҫтән ситкә тайпылалар: дөрөҫ йүнәлеш бирәм. Мәғәнәһен аңламайынса теге йәки был һүҙҙе һөйләм һайын ҡулланыуҙарына юл ҡуймаҫҡа тырышам. Ундай һөйләм йәмһеҙ булыуын аңлатам.

**2. Телмәр логикалы, йәки аҡылға ятышлы булырға тейеш**. Уҡыусыларҙан үҙ фекерҙәрен эҙлекле итеп ойоштороуҙарын талап итәм.

**3. Телмәр асыҡ булырга тейеш**. Уҡыусыларыма: “Беҙ еңел һәм аңлайышлы итеп һөйләй алабыҙ. Аңлашылмаған һүҙҙәр ҡыҫтырып телмәрегеҙҙе йәмһеҙләмәгеҙ!”,- тип иҫкәртеп торам.

**4. Телмәр саф булырға тейеш.** Уҡыусылар кемделер ҡабатларға, кемгәлер оҡшатып һөйләргә яраталар. Балаларга рус һүҙҙәрен ҡушып һөйләү, “урам телен” кирәгенән артыҡ ҡулланыу хас, уларға дөрөҫ йүнәлеш бирергә тырышам.

**5. Телмәр грамматик яҡтан төҙөк, орфографик һәм пунктуацион яҡтан дөрөҫ булырға тейеш.** Уҡыусыларымдың телмәрен әҙәби тел нормаларына тура килерлек итеп формалаштырырға тырышам.

**6. Телмәр тел сараларына бай булырға тейеш**. Бер үк уйҙы төрлөсә әйтә алырға, һөйләмдәрҙә бер үк һүҙҙәрҙе ҡабатламаҫҡа өйрәнәбеҙ.

**7. Телмәр тәьҫирле булырға тейеш**. Дәрестә тасуири уҡыу алымдарын өйрәтеү, ролдәргә бүлеп уҡыу, шиғыр уҡыусылар бәйгеләре – маҡсатҡа ирешеүҙә төп саралар.

Шуны иҫтән сығармаҫҡа кәрәк: ниндәй генә шөғөл тапмаһын, уҡыусы үҙенең эшенең, шөғөлөнөң файҙалы, кәрәкле икәнен тойорға тейеш. Кеше өсөн иң ҙур бәләләрҙең береһе - файҙаһыҙ, кәрәкһеҙ, мәғәнәһеҙ һәм һөҙөмтәһеҙ эш башҡарыу, шул эшкә көс сарыф итеү.

Алыштырғыһыҙ шарттарҙың тагы ла береһе - һәр уҡыусының характер үҙенсәлеген һәм йәш айырмаһын иҫкә алыу. Төрлө дәрестәрҙә, дәрестән һуң ойошторолған сараларҙа быға иғтибар итергә кәрәк. Был принциптарҙың һаҡланыуы – балаларҙың сәләмәтлеге тураһында ҡайғыртыу, уларҙың зауығына дөрөҫ йүнәлеш биреү,минеңсә, дөрөҫ эшләү тигән һүҙ.

Йомғаҡлап, шуны әйтер инем, мин тәҡдим иткән алым емештәрен бирә. Уҡыусыларҙың фекерләү һәләтен үҫтереү буйынса бишенсе йыл эшләү барышында бер ни тиклем яҡшы һөҙөмтәләр ҙә күҙәтелә:

* уҡыусыларҙың ижади эштәргә ҡарашы яҡшыра(иншалар, шиғырҙар район, республика кимәлендә үткән бәйгеләрҙә алдынғы урындар алып тора)
* Уҡыусыларҙың эштәре матбуғатта даими баҫылып тора, шулай уҡ “ Бөрйән ынйылары”, “Альманах баҫҡыстары” йыйынтыҡтарында баҫылды.
* уҡыусыларҙың эш һөҙөмтәләре яҡшыра (олимпиадаларҙа призлы урындар яулап, республика этабында ҡатнашылды, конкурстарҙа еңеү, уҡыу күрһәткестәре яҡшырҙы, белем сифаты күтәрелде);
* компьютер ҡулланып, уҡыусылар үҙ аллы дәрескә презентациялар, ижади эштәр, тест, викторина һорауҙары әҙерләп алып килә.

- уҡыусыларҙың үҙ аллы ижад итеүе, эҙләнеү-тикшеренеү эше яйға һалынды. Район, республика кимәлендәге төрлө ғилми-практик конференцияларҙа, интернет-олимпиадаларҙа әүҙем ҡатнаша башланылар. Фәнни-тикшеренеү эше менән шөғөлләнеүсе уҡыусылар дәрестә үҙҙәрен ышаныслы, әүҙем тоталар, грамоталы һорау бирергә өйрәнделәр, уларҙың аң даирәһе, ҡараштары киңәйҙе.

Был проектты мәктәптәге коллегаларыма тәҡдим иттем, уларҙың профессиональ һәм ижади үҫеше өсөн әҙер тәжрибә. Был проект буйынса тел уҡытыусыларының методик берекмә йыйылышында оҫталыҡ дәресе күрһәттем.

Дәрестәрҙә юғарыла һүҙ алып барылған материалды ҡулланыу класс эшен методик яҡтан төрлөләндерә төшә, йәш быуындың үҙ аллы фекерләүен үҫтерә, китап уҡыу теләген әүҙемләштерә, әҫәргә тәнҡит күҙлегенән ҡарарға өйрәтә һәм иң мөһиме, аңлы, белемле, туған телен, тыуған ерен, илен яратҡан, ғөрөф-ғәҙәттәрен, тарихын ихтирам иткән шәхес тәрбиәләргә булышлыҡ итә.

**4. Ҡулланылған әҙәбиәт.**

1. АҙнабаеваФ.Ғ. :Гөлбостан. Балалар баҡсаһында телмәр үҫтереү.- Өфө. Китап,2010.-416 бит .

2. Р.В.Шаһиев.Күңел көҙгөһө.Өфө:Китап-2004.

3. Аслаев Т.Х. Уйнат, уйлат баланы. Өфө. Башҡортостан китап нәшриәте. 1973. 134 бит.

4. Баһауетдинова М.И., Йәғәфәрова Г.Н.: Башҡорт теле һәм әҙәбиәте дәрестәрендә яңы технологиялар ҡулланыу. Өфө – 2008, 202 бит.

5. Ғәбитова З.М. Телмәр үҫтереү дәрестәре. Өфө. З. Биишева исемендәге «Китап» нәшриәте. 2009. 126 бит.

6. М.В.Юлмөхәмәтов.Башҡорт теле һәм әҙәбиәте дәрестәрен үҙ-ара бәйләнештә уҡытыу.Өфө:Китап-2008.

7. Дәүләтшина М.С. Башҡорт телен уҡытыу методикаһы.-Өфө.

З. Биишева исемендәге «Китап» нәшриәте. 2009. 126 бит.

8. Иҫәнғолова Ә.Ф. Ял минуттары өсөн күнегеүҙәр.

Өфө. Эшлекле династия.2008. 27 бит.

9. Полонский В.М..Словарь по образованию и педагогике.

-М.: Высшая школа,2004, 46 стр.

10. Толомбаев Х.А. Бүләк дәреслегенә методик ҡулланма.-Өфө Китап.1997.[

11. Текучев А.В. Методика русского языка в средней школе. -М. Просвещение, 1970, 462 стр.

12. Толомбаев Х.А.Тылсымлы бүләк. Өфө.Китап. 1995.

13.Т.А.Биҡҡужина.Башҡорт теленән синыфтан тыш эштәр.Өфө:Китап,2006.

.14.Йәш хәбәрсе:Журналист дәрестәре.Ф.С.Мырҙаҡаев.Китап нәшриәте-1993.

15. В.Ш.Псәншин.Башҡорт нәфис һүҙе.10-11-се кластар өсөн.Өфө:Китап-2008

16. Тикеев Д.С. Башҡорт теленең синтаксик төҙелөшөн өйрәнеү. — Өфе: Китап, 1996.

17. Б. Б. Ғафаров Әҙәбиәттән яҙма эштэр. — Өфө: Башҡортостан "Китап" нәшриәте, 1999.